钦定古今图书集成/明伦汇编/官常典/第543卷 > 《斛律金传赞》北齐·书
## 钦定古今图书集成/明伦汇编/官常典/第543卷 > 《斛律金传赞》北齐·书

史臣曰：“斛律金以高祖拨乱之始，翼成王业，忠款之
至，成此大功，故能终享遐年，位高百辟。”观其盈满之
戒，动之微也。才及后嗣，遂至诛夷，虽为威权之重，盖
符道家所忌。光以上将之子，有沉毅之姿，战术兵权，
暗同韬略，临敌制胜，变化无方。自关、河分隔，年将四
纪。以高祖霸王之期，属宇文草刱之日，出军薄伐，屡
挫兵锋，而大宁以还，东邻侵弱关西，前收巴蜀，又殄
江陵，叶建瓶而用武成并吞之壮气。斛律治军誓众，
式遏边鄙，战则前无完阵，攻则罕有全城，齐氏必致
拘原之师，秦人无复启关之策。而世乱谗胜，加以震
主之威；主暗时艰，自毁藩篱之固。昔李牧之为赵将
也，北翦胡寇，西却秦军，郭开谮之，牧死赵灭，其议诛
光者，岂秦之反间欤？何同术而同亡也？内令诸将解
体，外为强邻报仇。呜呼！后之君子可为深戒。